Tobija (Šarić)/Glava 4.
1 Jer je Tobija mislio, da mu je uslišena molitva, da može umrijeti, dozva k sebi svojega sina Tobiju 

2 I reče mu: »Sine moj, čuj riječi usta mojih i metni ih kao temeljni kamen u srce svoje!

3 Kad Bog uzme k sebi dušu moju, sahrani tijelo moje! A mater svoju poštuj sve dane života svojega!

4 Spomeni se, kako je mnoge i velike pogibli imala u krilu materinu!

5 Kad se navrši i vrijeme života njezina, sahrani je uza me!

6 Sve dane života svojega imaj Boga pred očima! Čuvaj se, da ikada pri voliš na grijeh i da prestupiš zapovijedi Gospoda, Boga našega!

7 Daji milostinju od imetka svojega i ne odvraćaj nikada lica svojega od kojeg siromaha! Tada se ni od tebe ne će nikada odvratiti lice Gospodnje.

8 Budi milosrdan, koliko mogneš!

9 Imaš li mnogo, podaj obilno! Imaš li malo, gledaj da i to malo dadneš rado!

10 Tako skupljaš sebi sjajnu plaću za dan potrebe.

11 Milostinja izbavlja od grijeha svakojakih i od smrti i ne pušta dušu da siđe u tamu.
 
12 Veliku sigurnost pred Bogom višnjim daje milostinja svima, koji je dijele.

13 Čuvaj se, sine moj, od svake nečistoće! Osim žene svoje ne dopusti sebi nikakva općenja s kojom drugom!

14 Ne daj da ikada u tvojim mislima i u tvojim riječima zavlada tobom oholost; jer je od nje početak svemu zlu!

15 Ako je netko radio za tebe, odmah mu podaj plaću i ne zadržavaj zaslugu nadničarovu!

16 Što ne ćeš da se čini tebi, to ni ti ne čini drugomu!

17 Dijeli kruh svoj s gladnima i potrebnima i pokrivaj gologa haljinama svojim!

18 Kruh svoj i vino svoje meći na pokop pravedniku! Ali ne jedi i ne pij od toga s grješnicima!

19 Traži uvijek savjet u mudra!

20 Blagosivaj Boga u svako vrijeme i moli ga, da upravlja putove tvoje i da svaki tvoj naum uspije po njemu!

21 Još ti kažem, sine moj, da sam, dok si bio još malen, dao Gabelu u Ragesu, gradu medijskom, deset talenata srebra. Obveznica je još u mene.

22 Gledaj dakle, kako da dođeš k njemu i dobiješ od njega spomenutu svotu novaca, a njemu obveznicu vratiš!

23 Ne boj se, sine moj! Mi doduše provodimo ubog život. Ali imamo veliko blago, ako se Boga bojimo, svaki grijeh izbjegavamo i dobro činimo.«

Tobija (Šarić)